
	         REPUBLIKA HRVATSKA
OPĆINSKI PREKRŠAJNI SUD U ZAGREBU
        Zagreb, Avenija Dubrovnik br. 8
         Poslovni broj: Pp- 857/2025


U   I M E   R E P U B L I K E   H R V A T S K E 

P R E S U D A

	Općinski prekršajni sud u Zagrebu, po sutkinji Kristini Orlović, uz sudjelovanje Sandre Mikulić kao zapisničarke, u prekršajnom predmetu protiv okrivljenice Kristine Skočibušić, zbog prekršaja iz čl. 6. st. 1. Zakona o prekršajima protiv javnog reda i mira ("Narodne novine", broj: 5/90, 30/90, 47/90, 29/94, 114/22, 47/23), povodom optužnog prijedloga MUP-a, PUZ, I Policijske postaje, nakon provedene glavne rasprave održane u odsutnosti okrivljenice, dana 6. ožujka 2026. javno je objavio i, 

p r e s u d i o   j e 
I
Okrivljenica Kristina Skočibušić, OIB 25539489748, kći Joze, rođ. 31.12.2000. u Vinkovcima, sa adresom stanovanja u Vinkovcima, Ulica Nikole Šubića Zrinskog 27, prekršajno kažnjavana, 

k  r  i  v  a      j  e

	što je dana 20. prosinca 2024. u 20,10 sati u Zagrebu na naročito drzak i nepristojan način narušavala javni red i mir na način da je došla u caffe bar "Mr. Bean" i sa stola uzela staklenu pepeljaru te ju bacila na djelatnicu caffe-bara, Niku Jakopanec Strott, pri čemu ju je pogodila u lice, 
	čime je počinila prekršaj iz čl. 6. st. 1. Zakona o prekršajima protiv javnog reda i mira,
	kažnjiv po istom članku istog Zakona, 
	pa joj se na osnovi istog propisa, uz primjenu čl. 37. Prekršajnog zakona izriče 

NOVČANA   KAZNA  U IZNOSU OD 360,00 (tristošezdeset) eura

Temeljem čl. 33. st.11. Prekršajnog zakona okrivljenica je obvezna platiti novčanu kaznu u korist Državnog proračuna i to u roku od 30 dana po pravomoćnosti ove presude, a u protivnom postupit će se prema odredbi čl. 34. Prekršajnog zakona.
Okrivljenica se upozorava da ukoliko u roku koji joj je određen za plaćanje novčane kazne uplate dvije trećine izrečene novčane kazne smatrat će se da je novčana kazna u cjelini uplaćena. 


II
Temeljem čl. 139. st. 3. u vezi s čl. 138. st. 2. i 3. Prekršajnog zakona, okrivljenica je obvezna naknaditi trošak prekršajnog postupka u paušalnom iznosu od 50,00 (pedeset)  eura u korist Državnog proračuna i to u roku od 30 dana po pravomoćnosti ove presude, a u protivnom troškovi će se naplatiti prisilno, temeljem čl. 152. st. 4. i 11. Prekršajnog zakona.
Okrivljenica novčanu kaznu i troškove prekršajnog postupka plaća putem priloženih uplatnica.

Obrazloženje

1. PU Zagrebačka, I Policijska postaja pod brojem klase 211-07/25-5/426 i urbrojem 511-19-27-25-1 podnijela je dana 24. siječnja 2025. optužni prijedlog protiv okrivljenice, zbog djela prekršaja činjenično i pravno opisanog u izreci ove presude.
2. Okrivljenica  je uredno pozvana na ročište dana 3. lipnja 2025. a uz poziv okrivljenici je dostavljen optužni prijedlog tako da je ista upoznata s optužbom, te je upozorena i na mogućnost dostavljanja pisane obrane. Temeljem čl. 167. st. 3. Prekršajnog zakona, u vezi s čl. 221. st. 1. istog Zakona, proveden je postupak bez nazočnosti okrivljenice, temeljem uredne dostave poziva istoj za ročište dana 4. ožujka 2026. godine putem e-oglasne ploče suda. Dakle, iako je okr. omogućeno da sudjeluje u postupku, svoje pravo na obranu i konfrotacijsko pravo nije iskoristila. 
3. U dokaznom postupku kao svjedokinja je ispitana Nika Jakopanec Strott , te je izvršen  uvid u spis i pročitana je obavijest iz čl. 109.a Prekršajnog zakona, Zapisnik o ispitivanju svjedokinje Ele Klarnik, Zapisnik o ispitivanju prisutnosti alkohola u organizmu okrivljenice 02308942, preslika Rješenja Centra za socijalnu skrb Vinkovci od 18. lipnja 2021. sa stranice 12 i 13 spisa, izvadak iz prekršajne evidencije za okrivljenicu.
	4. Svjedokinja Nika Jakopanec Strott je izjavila da je predmetne zgode radila kao konobarica u caffe baru MR Bean. Kako je bilo vrijeme adventa, a kafić ima samo 9 stolova bilo je pravilo da gosti ne mogu sjediti za stolom sam sa čašom vode. Za jednim stolom je sjedila ženska osoba koja nije ništa naručila, te joj je rekla da ne može samo tako sjediti. Ona je nešto promrmljala i izašla van, zatim se vratila, ugasila cigaretu u pepeljari koja je stajala na stolu, uzela pepeljaru i bacila ju njoj u glavu. Nakon toga je istrčala iz kafića, njena kolegica je potrčala za njom da ju zaustavi i pozvali su zaštitara koji ju je zaustavio u Importane centru, malo dalje od kafića. Ta ženska osoba joj je djelovala kao da je pod utjecajem nekih opojnih droga ili slično, imala je razmrljan ruž po licu. 
5. Nakon ovako provedenog postupka, analizirajući iskaz ispitane svjedokinje i sve provedene dokaze, kako pojedinačno tako i u njihovoj uzajamnoj povezanosti,  sud nalazi nedvojbeno utvrđenim da je okrivljenica počinila prekršaj koji joj  je stavljen na teret. 
6. Neosporno je da je okrivljenica predmetne zgode na naročito drzak i nepristojan način narušavala javni red i mir na način da je u caffe baru sa stola uzela staklenu pepeljaru te ju bacila na djelatnicu caffe-bara, Niku Jakopanec Strott, pri čemu ju je pogodila u lice, a što je potvrdila i Nika Jakopanec Strott koja je ispitana kao svjedokinja.
7. Iskaz saslušane svjedokinje sud je u potpunosti prihvatio budući je ista iskazivala jasno i uvjerljivo na temelju osobnog saznanja, a nije imala razloga davati lažni iskaz. 
	8. Stoga je sud okrivljenicu proglasio krivom, te joj je izrekao novčanu kaznu temeljem čl. 37. Prekršajnog zakona, ispod propisanog minimuma kazne uzevši okrivljenici kao olakotno dosadašnju nekažnjavanost za istovrsni prekršaj kao i okolnost da se radi o osobi koja je djelomično lišena poslovne sposobnosti,  dok otegotnih okolnosti nije našao.
8.1. Uvidom u Rješenje Centra za socijalnu skrb Vinkovci od 18. lipnja 2021. (list broj 12 i 13 spisa) utvrđeno je da je okrivljenica  tim rješenjem djelomično lišena poslovne sposobnosti i to u pogledu poslova koji se odnose na donošenje odluka vezanih za liječenje i potrebu smještaja u adekvatne ustanovi, upravljanja imovinom plaćom i drugim novčanim primanjima iznad 200,00 kuna mjesečno, odlučivanja o mjestu prebivališta i boravišta te promjeni imena.
9. Temeljem u izreci citiranih propisa, kako je okrivljenica proglašena krivom, obvezna  je  naknaditi trošak prekršajnog postupka u  paušalnom iznosu, koji je odmjeren s obzirom na složenost i duljinu trajanja postupka.

U Zagrebu,  6. ožujka 2026.

Zapisničarka 									Sutkinja
Sandra Mikulić 								Kristina Orlović


UPUTA O  PRAVNOM LIJEKU:
	Protiv presude dopuštena je žalba  u roku od 8 dana od dana dostave  prijepisa presude. Žalba se podnosi Općinskom prekršajnom sudu u Zagrebu, Avenija Dubrovnik 8 u dva  primjerka, a o žalbi odlučuje Visoki prekršajni sud Republike Hrvatske.
Dostavna naredba:
1. okrivljenici, Kristina Skočibušić, Ul. N. Š. Zrinskog 27, Vinkovci
2. tužitelju, MUP, PUZ, I Policijska postaja
3. pismohrana - ovdje

